32001D0253
L 091/81
JURNALUL OFÍCIAL AL UNIUNII EUROPENE
DECIZIA COMISIEI
din 21 martie 2001
de modificare a Deciziei 95/538/CE de stabilire a condițiilor speciale care reglementează importurile de produse pescărești și de acvacultură originare din Japonia
[notificată cu numărul C(2001) 741]
(Text cu relevanță pentru SEE)
(2001/253/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producerea și introducerea pe piață a produselor pescărești (1), astfel cum a fost modificată ultima dată prin Directiva 97/79/CE (2), în special articolul 11,
întrucât:
(1)
Articolul 1 din Decizia 95/538/CE a Comisiei din 6 decembrie 1995 de stabilire a condițiilor speciale care reglementează importul de produse pescărești și de acvacultură originare din Japonia (3) stipulează că „Ministry of Health and Welfare - Veterinary Sanitary Division (MHW-VSD)” este autoritatea competentă din Japonia responsabilă cu verificarea și certificarea conformității produselor pescărești și de acvacultură cu cerințele Directivei 91/493/CEE.
(2)
Ca urmare a unei restructurări în administrația japoneză, autoritatea competentă în ceea ce privește certificatele de sănătate pentru produsele pescărești a devenit „Inspection and Safety Division (ISD) of the Ministry of Health, Labour and Welfare”. Această nouă autoritate este în măsură să verifice în mod eficient aplicarea legilor în vigoare. Este necesar, prin urmare, să se modifice denumirea autorității competente menționate de Decizia 95/538/CE, precum și în modelul de certificat de sănătate inclus în anexa A la decizia în cauză.
(3)
Este oportună armonizarea formulărilor din Decizia 95/538/CE cu formulările din deciziile Comisiei adoptate mai recent, de stabilire a condițiilor speciale care reglementează importul de produse pescărești și de acvacultură originare din anumite țări terțe.
(4)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Decizia 95/538/CE se modifică după cum urmează:
1.
Articolul 1 se înlocuiește cu următorul text:
„Articolul 1
«Inspection and Safety Division (ISD) of the Ministry of Health, Labour and Welfare» este autoritatea competentă din Japonia în ceea ce privește verificarea și certificarea conformității produselor pescărești și de acvacultură cu cerințele Directivei 91/493/CEE.”
2.
Articolul 2 se înlocuiește cu următorul text:
„Articolul 2
Produsele pescărești și de acvacultură originare din Japonia trebuie să îndeplinească următoarele condiții:
1.
fiecare lot trebuie să fie însoțit de un certificat de sănătate în original, numerotat, completat corespunzător, semnat, datat și constând dintr-o singură pagină, în conformitate cu modelul din anexa A;
2.
produsele trebuie să provină de la unitățile, navele fabrică, antrepozitele frigorifice aprobate sau de la navele frigorifice înregistrate, enumerate în anexa B;
3.
cu excepția produselor pescărești în vrac congelate și destinate fabricării alimentelor conservate, toate ambalajele ar trebui să aibă marcat cu litere indelebile cuvântul «JAPONIA» și numărul aprobării/înregistrării unității, navei fabrică, antrepozitului frigorific sau navei frigorifice de origine.”
3.
Articolul 3 alineatul (2) se înlocuiește cu următorul text:
„(2) Certificatele trebuie să conțină numele, calitatea și semnătura reprezentantului ISD, precum și ștampila sa oficială, într-o culoare diferită de cea a altor indicații.”
4.
Anexa A se înlocuiește cu anexa la prezenta decizie.
Articolul 2
Prezenta decizie intră în vigoare în a patruzeci și cincea zi de la data publicării sale în Jurnalul Oficial al Comunităților Europene.
Articolul 3
Prezenta decizie se adresează statelor membre.
Adoptată la Bruxelles, 21 martie 2001.